پڕۆژهیاسایهکیان ئاماده کردووه و یهکێتیی و پارتیش پشتگیریان دهکهن
ئاژانس – شیروان محەممەد
تورکمان و مهسیحییهکانی ههرێم له ڕێگهی پڕۆژهیاسایهکهوه داوای مافی ڤیتۆ دهکهن بۆ پرس و بڕیاره چارهنووسسازهکانی ههرێم و دهیانهوێت له ههموواری یاسای ههڵبژاردنهکاندا ئهو مافهیان پێ بدرێت.
تورکمان و مهسیحییهکانی ههرێم سهرهڕای ئهوهی له حکومهت و پهرلهمان و حکومهته خۆجێییهکان نوێنهریان ههیه، بهڵام گلهییان ههیه بهوهی پشتگوێ خراون و له پرس و بڕیاره چارهنووسسازهکانی کوردستاندا پرسیان پێ ناکرێت، بۆیه ئێستا داوای مافی ڤیتۆ دهکهن و دهیانهوێت وهک دوو پێکهاتهی کاریگهر پێگهیان له بڕیارهکانی کوردستاندا ههبێت.
ئایدن مەعروف، سەرۆكی فراكسیۆنی بەرەی توركمانی لە پەرلەمانی كوردستان، به ״ئاژانس״ی ڕاگهیاند، له ڕابردوودا بۆچوونیان لهسهر هیچ پرسێک وهرنهگیراوه، بۆیه لهگهڵ مهسیحییهکان سهرقاڵی بهدهستهێنانی مافی ڤیتۆین له ههرێمی کوردستان.
وتیشی: ״تا ئێستا تهنها لهگهڵ فراکسیۆنهکانی پهرلهمان گفتوگۆمان کردووه، بهڵام له کاتی ههموواری یاسای ههڵبژاردندا لهگهڵ لایهنه سیاسییهکانیش گفتوگۆ دهکهین و لهو بڕوایهدام بۆ پێکهوهژیانی زیاتر قبووڵی بکهن.״
بەپێی ئەو ئامارەی دەست ڕۆژنامەی ״ئاژانس״ كەوتووە، زۆرینەی مەسیحییەكانی كوردستان دانیشتوی شارەدێی عەینكاوەن كە پێنج كیلۆمەتر لە ناوەندی شاری هەولێرەوە دوورە، ژمارەیان پێكهاتووە لە 41 ههزار كەس، زیاتر له 280 ههزار ئاوارهی مهسیحیی شارهکانی ناوهڕاست و خوارووی عێراقیش له ههرێم بوونیان ههیه.
سرود سهلیم، سەرۆكی لیستی قەوارەی سیاسی ئهبناء نەهرینی مهسیحییهکان له پهرلهمانی کوردستان، به ״ئاژانس״ی وت: ״پڕۆژهکه ئاماده کراوه و لهگهڵ دهستپێکی ههموواری یاسای ههڵبژاردندا پێشکهشی پهرلهمانی دهکهین تا له یاساکهدا مافی ڤیتۆمان پێ بدرێت.״
بە پێی پڕۆژەیاساکە بێت کە تورکمان و مەسیحییەکانی هەرێم ئامادەیان کردووە، داوا دەکەن لە پرسەکانی وەک ״بەڕێوەبردنی وڵات، پرسە چارەنووسسازەکان و پرسی تایبەت بە پێکهاتەکان״ مافی ڤیتۆیان بۆ بچەسپێندرێت.
وتیشی: ״ئهوهندهی گفتوگۆمان کردووه سهرجهم فراکسیۆنهکانی پهرلهمانی کوردستان به داواکهمان ڕازین.״
بهشێک له لایهنهکان له پهرلهمانی کوردستان داوای مهسیحی و تورکمانهکان به پێویست دهزانن و پشتگیریان دهکهن.
شیلان جەعفەر عەلی، پهرلهمانتاری پارتی له پهرلهمانی کوردستان، بۆ ״ئاژانس״ی ڕوون کردهوه، ئێمه لهو بارهیهوه گفتوگۆمان لهگهڵ کردوون و مافی ڤیتۆش بۆ ئهوان به مافێکی یاسایی و ئاسایی دهبینین.
پێشتر تورکمان و مهسیحییهکان داوای ههر یهک له پۆستهکانی جێگری سهرۆکی حکومهت و سهرۆکی پهرلهمانیان کرد، بهڵام پێیان نهدرا.
دلێر ماوەتی سەرۆكی فراكسیۆنی یەكێتیی لە پەرلەمانی كوردستان، سەبارەت بە پێدانی مافی ڤیتۆ بە توركمان و مەسیحییەكان، بۆ ״ئاژانس״ وتی: ״لە نێو هۆڵی پەرلەمان یەكێك دەبین لەو لیستانەی كە بە پێی یاسا و ئەو توانایەی هەمانە پشتیوانیان لێ دەكەین״.
له ڕێگهی ئهو پڕۆژهیاسایهوه، کهمینهکانی ههرێمی کوردستان دهیانهوێت له دامهزراوه گرنگهکان و بڕیارهکانی ههرێمدا ڕۆڵیان ههبێت.
دلێر ماوهتی، وتیشی: ״ئێمه پشتگیریی داوای تورکمان و مهسیحییهکان دهکهین بۆ وهرگرتنی مافی ڤیتۆ، پێویستیشه ههموو لایهنهکان پشتگیریان بکهن.״
لایهنه ئیسلامییهکان ههتا پڕۆژهی تورکمان و مهسیحییهکان نهبینین هیچ شتێکی له بارهوه ناڵێن.
ههورامان گهچێنهیی، پهرلهمانتاری کۆمهڵی ئیسلامی له پهرلهمانی کوردستان، ڕایگهیاند، ههتا پڕۆژهکه نهبینین هیچ قسهیهک لهوبارهیهوه ناکهین.
له ههمان ڕووهوه، بههار عهبدولڕهحمان، پهرلهمانتاری یهکگرتوو له پهرلهمانی کوردستان، به ״ئاژانس״ی وت: ״ههر کات پڕۆژهکه هاته پهرلهمان ڕای خۆمان دهڵێین و ئێستا ناتوانین بڵێین قبووڵی دهکهین یان ڕهتی دهکهینهوه.״